G’n toebies meer op binnelandse vlugte(Foto ter illustrasie: pixabay) Die DA eis meer duidelikheid oor ŉ besluit deur die minister van vervoer, Fikile Mbalula, dat lugrederye glad nie meer kos of drank op binnelandse vlugte mag bedien nie. Ingevolge die regulasies wat Mbalula in die Staatskoerant afgekondig het, mag slegs gebottelde water voortaan op dié vlugte bedien word. Passasiers mag ook glad nie meer aan boord van ŉ vliegtuig eet nie. Tydskrifte wat gebruiklik aan boord aan passasiers beskikbaar gestel word, mag ingevolge die regulasies nie meer gedeel of hergebruik word nie en daar moet ná elke vlug veilig van tydskrifte wat agtergelaat word, ontslae geraak word. Spyseniering mag nog op internasionale vlugte bedien word, mits alle gesondheid- en veiligheidsmaatreëls om die verspreiding van Covid-19 te verminder, nagekom word, lui die bepalings. Dit sluit in die voorsiening van voorafverpakte maaltye. Chris Hunsinger, die DA se woordvoerder oor vervoer, sê Mbalula moet redes vir dié besluit verskaf. “Ons vra vir duidelike redes, wat op bewyse gegrond is, oor die redes waarom die regering die besluite geneem het. Ons wil ook weet of die bedryf geraadpleeg en gewaarsku is voordat die regulasies afgekondig is,” sê Hunsinger. Hy sê gegewe die finansiële uitwerking wat die bepalings op die bedryf kan hê, moet die minister die rasionaal en redes vir die besluit bekend maak en sê of die departement met die lugvaartbedryf vergader het voordat hy die besluit geneem het.